SET ปิดเหลือบวก 2 จุด แรงขายบิ๊กแคปกดดัน-รอผลประชุมโอเปกพลัส
SET ปิดเหลือบวก 2 จุด เซ่นแรงขายโรงไฟฟ้า แบงก์ และ DELTA กดดัน แนะจับตาประชุมโอเปกพลัส พรุ่งนี้คาดแกว่งไซด์เวย์ ให้กรอบการเคลื่อนไหว 1,570-1,590 จุด
SET ปิดเหลือบวก 2 จุด เซ่นแรงขายโรงไฟฟ้า แบงก์ และ DELTA กดดัน แนะจับตาประชุมโอเปกพลัส พรุ่งนี้คาดแกว่งไซด์เวย์ ให้กรอบการเคลื่อนไหว 1,570-1,590 จุด
5 ต.ค. 2565

นายมงคล พ่วงเภตรา ผู้ช่วยกรรมการผู้จัดการฝ่ายกลยุทธ์ลงทุนหลักทรัพย์ บล.ดาโอ (ประเทศไทย) เปิดเผยว่า ดัชนีตลาดหุ้นไทยต้นภาคเช้ารีบาวด์ต่อเนื่องตามตลาดหุ้นทั่วโลก โดยทำจุดสูงสุดที่ระดับ 1,590.34 จุด มองว่าจะเปลี่ยนภาพตลาดให้เป็นทิศทางขาขึ้น แต่กลับไม่สามารถยืนที่ระดับดังกล่าวได้ จึงเกิดแรงขายทำกำไรออกมาในกลุ่มหุ้นขนาดใหญ่ ทั้งโรงไฟฟ้า แบงก์ และ DELTA หลังจากที่วานนี้ปรับตัวขึ้นค่อนข้างมาก
ขณะที่นักลงทุนยังคงมีความกังวลปัจจัยภายนอก โดยเฉพาะการประชุมของกลุ่มประเทศผู้ส่งออกน้ำมันและพันธมิตร หรือ โอเปกพลัส ว่าจะปรับลดกำลังการผลิตน้ำมันครั้งใหญ่ตามคาดการณ์หรือไม่ และสหภาพยุโรปยังคงเดินหน้าที่จะใช้มาตรการคว่ำบาตรกับรัสเซีย ซึ่งจะมีผลกระทบต่อปัญหาด้านพลังงานอย่างต่อเนื่อง
สำหรับแนวโน้มดัชนีตลาดหุ้นไทยวันพรุ่งนี้ คาดว่าจะแกว่งไซด์เวย์จนกว่าความเชื่อมั่นต่อทิศทางดอกเบี้ยของสหรัฐจะออกมาชัดเจน พร้อมแนะจับตาการประชุมโอเปกพลัสที่จะออกมาในคืนนี้ พร้อมให้กรอบการเคลื่อนไหวที่ 1,570-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GULF มูลค่าการซื้อขาย 2,580.56 ล้านบาท ปิดที่ 50.00 บาท ลดลง 1.00 บาท
PTT มูลค่าการซื้อขาย 2,396.34 ล้านบาท ปิดที่ 34.50 บาท ไม่มีการเปลี่ยนแปลง
PTTEP มูลค่าการซื้อขาย 2,337.32 ล้านบาท ปิดที่ 168.00 บาท เพิ่มขึ้น 3.00 บาท
KBANK มูลค่าการซื้อขาย 2,319.20 ล้านบาท ปิดที่ 142.00 บาท ลดลง 0.50 บาท
ADVANC มูลค่าการซื้อขาย 1,902.88 ล้านบาท ปิดที่ 190.00 บาท ลดลง 3.00 บาท